קייסי אפלק

קיילב קייסי אפלק-בולדט (באנגלית: Caleb Casey Affleck-Boldt; נולד ב-12 באוגוסט 1975) הוא שחקן קולנוע אמריקאי, זוכה פרס אוסקר לשחקן הטוב ביותר ופרס גלובוס הזהב לשנת 2017 על תפקידו בסרט "מנצ'סטר ליד הים". עוד לפני כן, היה מועמד לפרס אוסקר לשחקן המשנה הטוב ביותר ולפרס גלובוס הזהב בשנת 2007 על תפקידו בסרט "ההתנקשות בג'סי ג'יימס". אפלק נולד בעיירת פלמות' שבמדינת מסצ'וסטס, ארצות הברית, בנם של קריסטין אן "כריס" בולדט ושל טימות'י ביירס אפלק. שם המשפחה "אפלק" הוא סקוטי במקור. יש לו גם שורשים אירים, גרמנים, אנגלים ושווייצרים. סבא רבא רבא שלו מצד אמו של אפלק, היינריך בולדט, היגר מפרוסיה בסוף שנות ה-40. אמו הייתה מורה בבית ספר יסודי, בוגרת מכללת רדקליף ואוניברסיטת הרווארד. אביו עבד באופן לא קבוע כמכונאי רכב, נגר, סוכן הימורים, חשמלאי, ברמן, ושרת באוניברסיטת הרווארד. באמצע שנות ה-60, הוא היה מנהל במה, במאי, סופר ושחקן בחברת התיאטרון של בוסטון. לאחר שהוריו התגרשו כשהיה בן תשע, אפלק ואחיו הגדול, השחקן בן אפלק, גרו עם אמם וביקרו את אביהם מדי שבוע. הוא למד לדבר ספרדית במהלך שנה שבילה ברחבי מקסיקו עם אמו ואחיו כשהיה בן עשר. כאשר אפלק היה בן ארבע עשרה, אביו עבר לאינדיו, קליפורניה, כדי להיכנס למרכז שיקומי, ולאחר מכן עבד שם כיועץ להתמכרויות. הוא חזר לקשר עם אביו במהלך ביקורים בקליפורניה כנער: "הכרתי אותו, באמת, כי הוא היה מפוכח בפעם הראשונה... האיש שהכרתי לפני זה היה פשוט שונה לחלוטין." אפלק גדל עם אחיו ואימו בעיר קיימברידג', מסצ'וסטס, שם למד בתיכון קיימברידג' רינדג' ושיחק בהצגות תיאטרון רבות של בית הספר. בגיל שמונה עשרה, אפלק עבר ללוס אנג'לס למשך שנה כדי להמשיך בקריירת משחק, והתגורר שם עם אחיו ועם חבר ילדותם, השחקן מאט דיימון. הוא החליט לעבור לוושינגטון הבירה כדי ללמוד פוליטיקה באוניברסיטת ג'ורג' וושינגטון. עד מהרה עבר ללמוד פיזיקה, אסטרונומיה ופילוסופיה מערבית באוניברסיטת קולומביה בניו יורק, עם זאת, הוא לא סיים את לימודיו. אפלק החל את קריירת הקולנוע שלו בשנת 1995 בדרמת הפשע של גאס ואן סנט "פיתוי קטלני". ב-1997 השתתף לצד אחיו בשני סרטים: בדרמה הקומית של קווין סמית' "לרדוף אחרי איימי" ובסרט "סיפורו של ויל האנטינג", שאותו כתבו בעצמם מאט דיימון ובן אפלק ואף זכו על עבודתם בפרס אוסקר לתסריט המקורי הטוב ביותר. שנתיים לאחר מכן השתתף אפלק לצד אחיו בסרט נוסף, הדרמה הקומית "200 סיגריות". אפלק התפרסם בשנת 2001 כשהשתתף בתפקיד ראשי בקומדיית הפשע של סטיבן סודרברג "אושן 11". באותה שנה השתתף אפלק גם בהמשך לקומדיית הנעורים אמריקן פאי, "אמריקן פאי 2", ובמותחן האימה "הניצולים". ב-2004 שיחק אפלק בחלק השני בקומדיית הפשע של סטיבן סודרברג "אושן 12", בסרט חזר אפלק לגלם את דמותו של וירג'יל מאלוי, אשר נשכר על ידי הצוות ואחראי להסחה בזמן השוד. ב-2006 השתתף אפלק בדרמה הרומנטית "נשיקה אחרונה". בשנת 2007 היה אפלק מועמד לפרס אוסקר לשחקן המשנה הטוב ביותר ולפרס גלובוס הזהב על תפקידו בדרמת הפשע ההיסטורית "ההתנקשות בג'סי ג'יימס". בסרט גילם אפלק את דמותו של רוברט "בוב" פורד, מעריץ נלהב של פורע החוק, השודד והרוצח ג'סי ג'יימס (בראד פיט), שמקדיש את חייו לחלומו לרכוב לצד האליל שלו. לדאבונו של פורד ההיסטוריה תוקיע אותו לעד כ"הפחדן הקטן שהתנקש בחיי ג'סי ג'יימס". לאחר מכן הופיע אפלק בדרמת המאפיה של אחיו בן "נראתה לאחרונה" ובחלק השלישי בטרילוגיית הפשע של סטיבן סודרברג "אושן 13". בשנת 2016 שיחק את דמותו של לי צ'נדלר בסרט "מנצ'סטר ליד הים", עליו זכה בפרס אוסקר לשחקן הטוב ביותר ובפרס גלובוס הזהב לשחקן הטוב ביותר - סרט דרמה. בשנת 2019 ביים, כתב והפיק את סרטו הראשון "האור של חיי", שגם שיחק בתפקיד הראשי לצד אליזבת מוס. הסרט הוקרן בבכורה בפסטיבל הסרטים הבינלאומי בברלין ב-8 בפברואר 2019. בשנת 2021 שיחק בסרט "אויב בדלת" (אנ'). בשנת 2023 שיחק בסרט "אופנהיימר" וזכה, ביחד עם שאר שחקני הסרט, בפרס גילדת שחקני המסך על הביצוע הטוב ביותר של צוות השחקנים בסרט קולנוע. בשנת 2024 שיחק בסרט "המסיתים" שעלה ב- Apple TV, בהשתתפות מאט דיימון ובבימויו של דאג ליימן. בשנת 2000 החל לצאת עם השחקנית האמריקאית-יהודייה סאמר פיניקס, לאחר שבין השניים נערכה היכרות על ידי השחקן חואקין פיניקס, אחיה של סאמר וחבר קרוב של אפלק. בני הזוג התארסו בינואר 2004, והתחתנו ב-3 ביוני 2006, בסוואנה, ג'ורג'יה. יש להם שני בנים, אינדיאנה אוגוסט (יליד מאי 2004) ואטיקוס (יליד דצמבר 2007). ב-1 באוגוסט 2017, פניקס הגישה רשמית בקשה לגירושין, והדבר נסגר מאוחר יותר באותה שנה. אפלק אמר שזה היה גירושים ידידותיים ושהם נשארים חברים. בינואר 2021 החל לצאת עם השחקנית קיילי קוואן, אשר צעירה ממנו ב-22 שנים. אפלק הוא טבעוני וחבר בארגון זכויות בעלי חיים "אנשים למען יחס מוסרי לבעלי חיים". בשנת 2007 החל ליצור סרט סביב גיסו, שהפך לסרט מושמץ ביותר בשם "I'm Still Here" שזכה לדחייה מתעשיית הקולנוע כשיצא בשנת 2010. אמנדה וויט, מפיקה שעבדה תחת אפלק לאורך עשור וגם על הסרט הזה, הגישה תלונה על הטרדות חוזרות ונשנות מצד אפלק. מכתב האישום עולה, כי אפלק הפגין התנהגות בלתי מקצועית ואף איומים פיזיים. מגדלנה גורקה, במאית הצילום של הסרט טענה שהעבודה עם אפלק "הייתה הטראומתית ביותר בקריירה שלה". מגדלנה פרשה מהפרויקט בעקבות ההטרדות מצד אפלק, ושתיהן יחד הגישו נגדו תביעה על סך 2 מיליון דולר. אפלק הכחיש בתוקף את הטענות נגדו ואף איים לתבוע אותן חזרה, אך לבסוף הגיע להסכם פשרה. מדיה וקבצים בנושא קייסי אפלק בוויקישיתוף אתר האינטרנט הרשמי של קייסי אפלק (באנגלית) קייסי אפלק, ברשת החברתית פייסבוק קייסי אפלק, ברשת החברתית אינסטגרם קייסי אפלק, ברשת החברתית LinkedIn קייסי אפלק, במסד הנתונים הקולנועיים IMDb (באנגלית) קייסי אפלק, באתר AllMovie (באנגלית) קייסי אפלק, באתר Rotten Tomatoes (באנגלית) קייסי אפלק, באתר Box Office Mojo (באנגלית) קייסי אפלק, באתר Metacritic (באנגלית) קייסי אפלק, במסד הנתונים הקולנועיים KinoPoisk (ברוסית) קייסי אפלק, באתר MusicBrainz (באנגלית) קייסי אפלק, באתר Discogs (באנגלית) קייסי אפלק, באתר Genius אמיר קמינר, האח הקטן, באתר ynet, 1 בספטמבר 2010 אורי קליין, מתברר שהאח של בן אפלק הרבה יותר מוכשר ממנו, באתר הארץ, 24 בנובמבר 2016 אפלק מספר למה בחר להיות טבעוני, סרטון באתר יוטיוב קייסי אפלק, באתר אנציקלופדיה בריטניקה (באנגלית) חרקות ברחובות בוסטון עם דיימון ואפלק | כלכליסט, באתר calcalist, ‏2024-08-11 Alli Rosenbloom, Lisa Respers France, SAG Awards 2024: Winners list, CNN, ‏2024-02-25 (באנגלית)